李吕
某伏蒙丈人佥判出示尝与侍郎郑公浅沙泉唱酬
在昔绍圣初，郡英萃朝绅。
道乡鼓谏舌，劲气排天阍。
雷霆固难犯，鵷鹭皆丧神。
独一黄右辖，从容为奏陈。
主圣臣则直，攀槛古所闻。
龙颜为稍霁，投荒贷斧斤。
公亦坐此去，剖符漫朱轮。
斯人下世久，蔼然播清芬。
袁盎当汉代，引却慎夫人。
用舍虽异致，万世嫡庶分。
向使李勣辈，将顺恨无门。
但谓此家事，一言陷其君。
陆贽得罪唐，不测几陨身。
阳需以死争，久之理颇伸。
不如汉汲黯，同朝有公孙。
约议寻即背，巧辞间其臣。
於惟我圣宋，涵养士气振。
世代有忠鲠，汉唐何足云。
且如唐子方，指摘椒房亲。
继论灯笼锦，将贬岭外春。
君谟立殿坳，开救蒙宽恩。
宛陵风雅手，长编纪咏存。
嗟嗟此邹黄，袁阳略同群。
近则唐与蔡，辈出有弟昆。
赤心要无负，肯爱富贵吞。
鄙哉贱丈夫，肉食苟朝昏。
倾危不遑恤，是非谁与论。
前史岂不载，开卷徒沾巾。
伏读珠玉书，飘飘若凌云。
遐追古作者，宁让圣俞文。
顾我亦何人，濡毫来效颦。
二贤迹益显，余波激后尘。